google/wiki40b huggingface dataset:
Katrin Merike Nyman-Metcalf

Elulugu

Katrin Merike Nyman-Metcalf on eestirootslasest inseneri Einar Nymani ja eestlannast õpetaja Edith Kotka-Nymani tütar.
1982. aastal lõpetas Nyman-Metcalf Sigtuna Gümnaasiumi, 1986 Uppsala Ülikooli õigusteaduskonna, cand. iur rahvusvahelises ja Euroopa Liidu õiguses (1986, samas), oli aastast 1988 samas doktorant, õigusteaduse doktor (1999, Uppsala Ülikool), väitekiri "Activities in space – appropriation or use?".
Õpingute ajal töötas Nyman-Metcalf ühtlasi Rootsi politseis, õppejõuna eesti gümnaasiumis jm. 1988–1989 töötas Londonis Grundberg Mocatta advokaadibüroos, 1990–1993 Rootsi Tööturuministeeriumis, Välisministeeriumis ja Kultuuriministeeriumis, aastast 1993 Uppsala Ülikooli rahvusvahelise õiguse õppejõud. Ta on pidanud loenguid Euroopa, Aafrika, USA kõrgkoolides ja Kaitseväe Ühendatud Õppeasutustes Tartus. 1999. aastast oli ta Riia Juriidilise Kõrgkooli dotsent rahvusvahelise, EL-i ja haldusõiguse alal ning Concordia Rahvusvahelise Ülikooli õppejõud Tallinnas, 2001. aastast ka Human Dynamicsi õigus- ja arendusdirektor Viinis.
Katrin Nyman-Metcalf on Tallinna tehnika ülikooli õiguse instituudi külalisprofessor. Alates 2017. aastast on ta Euroopa Kosmoseagentuuri ESA rahvusvaheliste suhete komisjoni esimees. 
Nyman-Metcalf oli 1990–1992 Eesti eksiilvalitsuse riigisekretär. Ta on Eesti Teadusliku Seltsi Rootsis, Eesti Naisüliõpilaste Seltsi (ENÜS-i) ja Eesti Rahvusfondi Rootsis liige.

Teadustöö

Katrin Merike Nyman-Metcalf on uurinud inimõiguste arengut ning võitlust isiku- ja rahvusõiguste eest Eestis aastail 1918–1994, rahvusvahelise õiguse, eriti kosmoseõiguse probleeme, EL-i õigust ja laienemist rahvusvahelise õiguse seisukohalt, Ida-Euroopa haldus-, sõnavabaduse ning meediaõiguse küsimusi. Ta töötas 1997–1999 Rootsi valitsuse ülesandel eksperdina Bosnias meedia-, telekommunikatsiooni, inimõiguste ja muude valdkondade seaduste koostamisel.
Sügislill

Kirjeldus

Perekonda kuulub 45 liiki. Enamus liike õitseb hilissügisel, väiksem osa kevadel. Sügisel õitsevate liikide roheline maapealne osa kuivab juunis-juulis. Taimede mugulsibul on suur ja pruunikas. Õied meenutavad krookuse õit, kuid on suuremad ning roosades või lillades toonides. Tolmukaid kuus.
Sügislille perekonna esindajad sisaldavad mürgist kolhitsiini ja muid alkaloide, mida kasutatakse meditsiinis. Eestis leidub pärismaisena haruldast harilikku sügislille ning aedades kasvatatakse aed-sügislille.
Märkaine

Märkaine ehk indikaator (inglise tracer või flow tracer) on veevoolu suuna ja kiiruse jälgimiseks väga väikeseses koguses lisatav aine.
Märkainena kasutatakse laialdaselt fluorestseiini.
SNi reaktsioon

Orgaanilises sünteesis tähendab SNi reaktsioon keemilise ühendi funktsionaalrühma asendumist mingi teise funktsionaalrühmaga, kusjuures see protsess toimub sisemise nukleofiilse asendusena (internal (i) nucleophilic (N) substitution (S)).
Sellele reaktsioonile on iseloomulik stereokeemilise konfiguratsiooni säilimine asendussaaduses. SNi reaktsiooni tüüpiline näide on alkoholide kloorimine tionüülkloriidiga. Esmalt ühineb tionüülkloriid alkoholiga ja edasi teises staadiumis toimub SO₂ molekuli eraldumine ja kooskõlastatud asendumine kloriidiga.
Maire Nurmet

Maire Nurmet (sündinud 11. mail 1972 Tartus) on Eesti majandusteadlane.

Elulugu

Maire Nurmet on inseneri tütar.
1990. aastal lõpetas Nurmet Puhja Keskkooli, 1994 EPMÜ raamatupidamise ja rahanduse erialal; majandusmagister (1996, EPMÜ), väitekiri "Investeeringud ja nende hindamise võimalused", oli 1997–2001 EPMÜ doktorant, majandusteaduse doktor (2001, EPMÜ), väitekiri "Kapitali struktuur ja efektiivsus: teooriaid ja rakendusi põllumajandussektorile". Täiendas end Helsingi (1999–2000) ja Wageningeni ülikoolis (2000) ning Iisraelis, Lätis, Poolas ja Taanis.
Nurmet oli 1993–94 RAS Sangla raamatupidaja, 1994–95 EPMÜ raamatupidamise ja rahanduse instituudi laborant, 1995–97 assistent, 1997–2001 lektor, 2001– EPMÜ/EMÜ majandus- ja sotsiaalinstituudi dotsent.

Teadustöö

Maire Nurmeti uurimisvaldkonnad on põllumajanduspoliitika, ettevõtete investeeringud, finantsjuhtimine, -arvestus ja -võimendus. Euroopa Agraarökonomistide Assotsiatsiooni (EAAE) liige, Eesti Agraarökonomistide Assotsiatsiooni ja Akadeemilise Ühistegevuse Seltsi juhatuse liige. Üle 20 teadustrükise.
Politseinik

Eesti

Eesti Vabariigis on politseinik ehk politseiametnik Politsei- ja Piirivalveametis, Kaitsepolitseiametis või sisekaitselises rakenduskõrgkoolis politseiametniku ametikohal teenistuses olev isik. Laiemas mõttes käsitletakse Eestis politseinikuna ka sõjaväepolitseinikku.
Politseiametnikuna võib teenistusse võtta 19-aastaseks saanud vähemalt keskharidusega Eesti kodaniku, kes valdab eesti keelt seadusega või seaduse alusel antud õigusaktiga kehtestatud ulatuses ning vastab politseiametniku kutsesobivuse nõuetele (nõuded isikuomadustele, haridusnõue, füüsilise ettevalmistuse nõuded). 
Laiemalt puutuvad kodanikud Eestis kokku politseiametnikega, keda ametikoha järgi kutsutakse ka piirkonnapolitseinikeks, liikluspolitseinikeks ja kriminaalpolitseinikeks. 
Piirkonnapolitseiniku ülesandeks on olla sideohvitser kogukonna ja politsei vahel.  Piirkonnapolitseinikud keskenduvad kogukonna ja kohalike omavalitsustega suhtlemisele ning info kogumisele ja infovahetusele oma piirkonnas ja nende tööst on eraldatud  patrullimine, süütegude menetlemine, väljakutsete teenindamine ja liiklusjärelevalve.
Adam Bremenist

Adam Bremenist ehk Bremeni Adam (saksapäraselt Adam von Bremen; enne aastat 1050 – 12. oktoober 1081/1085) oli saksa vaimulik, kes sai tuntuks ajaloolase ja kroonikuna. Eelkõige teatakse teda ajavahemikus 1073–1076 koostatud neljaosalise kroonika Gesta Hammaburgensis ecclesiae pontificium (Hamburgi kiriku piiskoppide teod) autorina.
Karl Rove

Karl Christian Rove (sündinud 25. detsembril 1950) oli USA vabariiklaste partei- ja riigitegelane, president George W. Bushi ametiajal Valge Maja vanemnõunik.
Karl sündis pere 5 lapsest teisena. Isa jättis pere maha, kui lapsed olid alles väikesed. Ema Reba Louise (sündinud Wood) oli poejuhataja, isa Louis Claude Rove oli geoloog. Karl sündis Colorados Denveris, kasvas Nevadas Sparksis ja 1965 kolis pere Utah'sse Salt Lake Citysse. 11. septembril 1981 lõpetas ema Nevadas Renos oma elu enesetapuga.
Juba noorena ühines Rove Vabariikliku Partei noorteorganisatsiooni Teismeliste Vabariiklastega ja juharas Utah' Teismeliste Vabariiklaste Föderatsiooni.
1970. aasta sügisel toimusid Illinoisi osariigi varahoidja valimised. Rove läks valenime all Demokraatliku Partei kandidaadi Alan Dixoni valimisbüroosse, varastas 1000 tühja valimiskampaania planki Dixoni kampaania päisega, printis nendele libakampaania, milles lubas tasuta õlut, toitu ja tüdrukuid, ning jagas neid kodutute varjupaikades ja rokk-kontsertidel, et Dixoni kampaania nurjata. Dixon võitis valimised. Hiljem Dixon andestas Rove'ile ja kui president George Bush vanem soovis nimetada Rove'i rahvusvahelise ringhäälingu nõukokku, ei blokeerinud vahepeal senaatoriks saanud Dixon tema kandidatuuri.
1971. aasta juunis lahkus Rove ülikoolist seda lõpetamata ja pühendus vabariiklaste valimiskampaaniate korraldamisele. 1973 tutvus ta isa ja poja George Bushiga ning sai nende lähedaseks toetajaks. 1977 kolis ta Texasesse ja korraldas seal palju valimiskampaaniaid, sealhulgas Bushide omi.
1996 juhtis ta Harold See valimiskampaaniat Alabama ülemkohtusse. Selle käigus jagas ta oma kundet Seed laimavaid anonüümseid lendlehti. Konkurendi selgitust, et temal pole asjaga midagi pistmist, ei usutud ja See valiti ülemkohtusse.
2001. aasta algul astus ametisse George Bush noorem, kes kohe nimetas Rove'i oma vanemnõunikuks. Sellel kohal töötas Rove kuni 2007. aastani, mil selgus, et Valge Maja töötajad kasutasid ametlike kirjade saatmiseks sageli mitte ametlikke kanaleid, vaid erakonna servereid ja isiklikke nutitelefone. See rikkus nõuet, et igast saadetud e-kirjast peab jääma koopia. Kadunud e-kirjade arvu ei õnnestunud kindlaks teha, see jääb 5 ja 22 miljoni vahele. Karl Rove saatis umbes 500 e-kirja eksikombel pilasaidile www.georgewbush.org (soovis kasutada erakonna saiti georgewbush.com) ja pilasait tegi need avalikuks. Hinnanguliselt liikus 95% Rove'i kirjadest mitteametlikke kanaleid pidi. 31. augustil 2007 astus Rove tagasi.
Pärast seda tegi ta kaastöid Fox News Channelile, Newsweekile ja The Wall Street Journalile.
Reinhold von Berg

Friedrich Reinhold von Berg (26. oktoober (vkj) 1736 Ērgļi − 5. jaanuar (vkj) 1809 Ropaži) oli Liivimaa rüütelkonna tegelane ja mõisaomanik.

Elulugu

Ta oli Liivimaa maamarssali Gotthard Wilhelm von Bergi (1682−1756) ja tema abikaasa Eva Helene von Helmerseni (1695−1756) poeg. Tudeeris 1759. aastal Strassburgi ülikoolis. Seejärel reisis ringi Saksamaal ja Itaalias. Naasis Liivimaale ja valiti 1772. aastal maanõunikuks, kellena oli ametis 1786. aastani; uuesti oli ta maanõunik aastatel 1797−1798. 1772. aastal sai Liivimaa õuekohtu assessoriks ja Võnnu kreisi ülemkirikueestseisjaks. 1784−1796 oli südametunnistuskohtunik. Teenis välja tõelise riiginõuniku aukraadi. 1792. aastal sai temast Liivimaa Üldkasuliku ja Ökonoomilise Sotsieteedi tegevliige, olles üks asutajaliikmetest. 1796. aastal valiti ta selle presidendiks, kellena oli ametis surmani.
Tõstamaa maastikukaitseala

Tõstamaa maastikukaitseala on maastikukaitseala Pärnu maakonnas Pärnu linnas. Kaitseala pindala on 1282 ha, millest maismaaosa on 516 ha. 
Kaitseala ajalugu ulatub aastasse 1976, kui kaitse alla võeti Heinlaid ja Kivilaid ja nende elustik (Tõstamaa laidude kaitseala).
Mari-Liis Aasmäe

Elulugu

Aasmäe on lõpetanud Tartu Kommertsgümnaasiumi ja omandanud bakalaureusekraadi Akadeemia Nordis reklaami ja marketingi erialal. Lisaks sellele on ta lõpetanud Tartu 2. Muusikakooli klaveri erialal.
Laulmisega alustas ta viieaastaselt, laulustuudios FA# Ingrid Otti juhendamisel. Alg-, põhi- ja keskkooli ajal laulis ta Tartu Kommertsgümnaasiumi laulukooris. Aasmäe on võtnud laulutunde ka Elmet Neumannilt.
Töötab ajalehe Tartu Postimees toimetuses müügiesindajana.

Soolokarjäär

Mari-Liis saavutas suurema tuntuse 2009. aastal oma debüütsingliga "Varjud", milles tegi kaasa ka eesti plaadikeerutaja ja helilooja DJ Whirl. Lugu osutus väga edukaks ning vallutas paljudes eesti raadiojaamades edetabeleid.
2009. aasta Raadio 2 Aastahitt top 40-s hääletasid kuulajad laulu 19. kohale.
Raadio Uuno Numero Uuno 2009 top 100's platseerus lugu 47. kohale.
Lisaks sellele singlile loodi koos veel "Illusioon", "Ingel", "Tõbine" ja "Deja Vu".
2011. aasta aprillis lõi Mari-Liis Aasmäe koos Vahur Valgmaaga loo "Kevadel". Loole lõi remiksi ka tuntud eesti plaadikeerutaja DJ I.M.T.B.
Marvin Hamlisch

Marvin Frederick Hamlisch (2. juuni 1944 New York – 6. august 2012 Los Angeles) oli Ameerika Ühendriikide helilooja ja dirigent. Ta on üks 12 inimesest, kes on võitnud nii Emmy, Grammy, Oscari kui Tony auhinna (kokku nn EGOT), üks 10 inimesest, kes on võitnud korraga kolm või rohkem Oscarit, ning Richard Rogersi kõrval teine inimene, kes on võitnud nii nimetatud neli auhinda kui ka Pulitzeri preemia. Samuti on Hamlisch võitnud kaks Kuldgloobust.
Herbord Carl Friedrich von Bienenstamm

Herbord Carl Friedrich von Bienenstamm (6. september 1778 (ukj) Liepaja, Läti – 8. mai 1840 Riia) oli baltisaksa geograaf, publitsist. Ta on tuntud eeskätt Eesti-, Liivi- ja Kuramaa geograafia ja haldusjaotuse kohta kirjutatud raamatute tõttu.
Tema isa oli justiitsnõunik, mõisaomanik, kreisimarssal Peter Bienemann von Bienenstamm (1749-1820).
Perry maakond (Alabama)

Ajalugu

Maakond moodustati 1819. aastal.

Rahvastik

Elanike arv oli 2010. aasta rahvaloenduse järgi 10 591.
Eduard Ojamets

Eduard Ojamets (kuni 1936. aastani Eduard Oidermann; 2. veebruar 1908 Pärnu – 27. märts 1991 Pärnu) oli eesti näitleja.
Eduard Ojamets oli pärit põllutöölise perekonnast. Ta omandas alghariduse. Töötas aastatel 1924–1943 Pärnus lukksepana. Osales 1931–1940 Endla operetikooris ja sõnalavastustes, oli 1940–1945 samas näitleja ja valgustaja. 1945–1956 viibis represseerituna Krasnojarski krais. Hiljem töötas lukksepana ja laevaremontijana.

Isiklikku

Alates 1937. aastast oli Eduard Ojamets abielus Mare Voogiga.
Tartus

Tartus (araabia keeles طرطوس) on sadamalinn Süüria lääneosas.
Linnas elab 118 000 inimest (seisuga 2008).
Linnas asub Venemaa mereväe baas.
Rannapatarei nr 9

Rannapatarei nr 9 oli aastatel 1914–1916 ehitatud Peeter Suure merekindluse peapositsiooni rannakaitsesüsteemi kuulunud rannapatarei Naissaarel. See kaitses Naissaare akvatooriumi läänes ning Suurupi esiseid alasid Soome lahes.
Rannapatarei nr 9 on tunnistatud kultuurimälestiseks.
Tobago

Tobago on saar Kariibi meres Lääne-Indias, üks Väikestest Antillidest.
Pindala 300 km².
Saar on künklik, kõrgus kuni 576 meetrit.
Kuulub Trinidadile ja Tobagole.
Aastatel 1652–1690 oli saar Kuramaa hertsogkonna koloonia.
Christina Applegate

Isiklikku

Ta isa on muusikaprodutsent Robert Applegate ning ema laulja ja näitleja Nancy Priddy. Aastail 2001–2007 oli ta abielus näitleja Johnathon Schaechiga. 2010. aastal kihlus ta muusiku Martyn LeNoble'iga ning 2011. aastal sündis neil tütar Sadie Grace LeNoble.
Juta Kaidla

Juta Kaidla (kuni 12.12.1936 Koffroy; 25. veebruar 1923 Tallinn – 9. mai 1968 Tallinn) oli eesti kirjanik.

Looming

Kirjutanud lastele südamlikke luuletusi loodusest ning täiskasvanutele loodus- ja lembelaule, lisaks ka lüürilise alatooniga kodanikuluulet.
Polaaralad

Polaaralad on piirkonnad, mis asuvad pooluste ümbruses. Nende hulka kuuluvad Arktika ja Antarktis. Polaaraladele on iseloomulikud polaarpäev ja -öö, karm kliima ja paks jääkiht.
Argonaudid

Argonaudid olid vanakreeka mütoloogias meresõitjad, keda kutsuti nõnda nende Argo-nimelise laeva järgi. Neid võib pidada maadeavastajateks; arvatavasti olid nad esimesed kreeka rändurid, kes sõitsid Mustale merele. Nad sõitsid välja Tessaaliast, kus nende juht Iason oli Iolkose õigusjärgne kuningas.
Müüdi järgi olevat Iasoni isa Aisoni võimult kõrvaldatud tema poolvenna Peliase poolt. Peliast hoiatati kord, et tema tõukab troonilt ühte sandaali kandev mees. Aison saatis oma poja salaja Cheironi juurde õppima, et teda Peliase eest kaitsta. Täiskasvanuks saades otsustas Iason Iolkosesse naasta ning trooni tagasi võtta. Rännakul oma sünnilinna pani teda proovile jumalanna Hera, kes oli ennast vanaks naiseks maskeerinud. Ta palus Iasonil kanda end teisele poole jõge, mis oli üle kallaste paisunud. Iason sai sellega hakkama, kuid kaotas ühe oma sandaalidest. Nii läkski hiljem täide ennustus, et Peliase tõukab troonilt ühe sandaaliga mees.
Et Iasoni tagasitulek Iolkosesse kattus religioosse pidustuse ajaga, ei julgenud Pelias teda tappa, sest ta kartis jumalate viha alla sattuda. Kuningas Pelias ütles Iasonile, et too saab trooni, kui suudab hankida imepärase kuldvillaku. See villak kuulus jäärale, kes oli lennanud Kolchisesse (tänapäeva Gruusia ala Kolhethi). Villak rippus seal ühe puu otsas ning seda valvas madu, kes kunagi ei maganud.
Iason võttis koos rühma Tessaalia sõduritega ette ekspeditsiooni kuldvillakut tooma ning temast sai argonautide (kokkukutsutud kangelaste) juht. Argonautide hulgas olid Kastor ja Polydeukes, poeet ja laulik Orpheus, Borease pojad Kalais ja Zetes ning kangelane Herakles. Koos Iasoniga ületasid nad imedest tulvil mere ning külastaid veidraid paiku.
Chicoti maakond

Ajalugu

Maakond moodustati 1823. aastal.
Bernadette Schild

Bernadette Schild (sündinud 2. jaanuaril 1990 Zell am Sees) on Austria mäesuusataja, kelle põhialaks on slaalom.
Tema esimesed maailmameistrivõistlused olid 2013. aastal Schladmingis. Ta osales ainult slaalomis, kus sai 12. koha.
2014. aasta taliolümpiamängudel Sotšis oli ta slaalomis pärast esimest ringi neljandal kohal, kuid teises ringis ta katkestas.
2017. aasta maailmameistrivõistlustel St. Moritzis oli ta slaalomis kümnes ja suurslaalomis 17.
2018. aasta taliolümpiamängudel Pyeongchangis sai ta slaalomis täiskasvanute tiitlivõistluste seni parima koha, kui oli seitsmes. Suurslaalomis sai ta 24. koha.
MK-sarjas tegi Schild debüüdi 2008. aastal märtsis Bormios. Esimest korda jõudis ta poodiumile 16. märtsil 2013 Lenzerheides toimunud etapil. Kokku on ta jõudnud poodiumile seitsmel korral ja kõigil korral slaalomis.
Tema vanem õde Marlies Schild oli samuti mäesuusataja. Hooajal 2013–2014 jõudsid nad kahel etapil mõlemad korraga poodiumile.
2016. aasta juunis abiellus ta oma treeneri Armin Wiereriga.

Maailma karikavõistlustel

Bernadette Schild on osalenud (seisuga 21. november 2018) 117 MK-etapil ja jõudnud esikolmikusse seitsmel korral, kuid pole ühtegi etappi veel võitnud.
Kliinik

Kliinik (vanakreeka sõnast klinikos 'voodis lamav') on õppe- või teadusasutusega seotud haigla, kus peale tavapärase ravimise tehakse ka teaduslikku uurimistööd ja kus praktiseerivad üliõpilased. Ühe õppe- või teadusasutuse kõiki kliinikuid kokku nimetatakse kliinikumiks (näiteks Tartu Ülikooli Kliinikum).
Palupera raudteejaam

Palupera raudteejaam (saksa keeles Palloper) on raudteejaam Tartu maakonnas Elva vallas Paluperas. Enne aastat 2010 eelnes sellele Uderna raudteepeatus ja järgnes Aakre raudteepeatus. Algselt asus seal peatus, mis kandis nime Middendorff, asus see Otepää kihelkonnas Palupera mõisa maadel.

Jaamahoone

Puidust jaamahoone valmis 1920. aastatel tüüpkavandi järgi analoogselt Kaarepere ja Vaeküla jaamahoonetega. Kahekorruseline ehitis esindas tollast Eesti arhitektuuri ning oli ehitatud tõenäoliselt Leon Johansoni projekti kohaselt. Hoone lammutati aastal 2000. Tänapäeval täidab jaamahoone funktsiooni silikaattellistest ning kelpkatusega elektritsentralisatsiooni post, mis püstitati 1980. aastatel.
Elizabeth (Suurbritannia printsess)

Elizabeth, Hessen-Homburgi maakrahvinna, Suurbritannia printsess (22. mai 1770, Buckinghami palee, London - 10. jaanuar 1840, Frankfurt, Saksamaa) oli George III ja kuninganna Charlotte'i tütar.

Abielu

Nii nagu ta õedki, kasvas Elizabeth väga turvaliselt ning enamuse ajast veetis vanematega. 1812. aastal ostis ta Old Windsori kloostri hoone ning asus sinna elama.
7. aprillil 1818 abiellus Elizabeth Hessen-Homburgi printsi Friedrichiga. Laulatus toimus Buckinghami palee erakabelis.
Seejärel kolis Elizabeth koos abikaasaga Saksamaale ning kui Friedrichist sai 20. jaanuaril 1820 Hessen-Homburgi maakrahv, sai Elizabethist Hessen-Homburgi maakrahvinna.

Lõpuaastad

Elizabeth suri 69-aastaselt Frankfurdis ning maeti Homburgi maakrahvide mausoleumi.
Kose tee (Tallinn)

Kose tee on tänav Tallinnas Pirita linnaosas Maarjamäe ja Kose asumis.
Tänav algab Pirita teelt ja lõppeb Narva maanteega ristudes.
Tänav sai eestikeelse nime 1882 ja selle saksakeelne nimi oli Koschscher Weg ja venekeelne nimi Кошская дорога. Tänava nimi pandi lähedal asuva Kose suvemõisa (saksa Höfchen Kosch) järgi.
Bojan Krkić

Barcelona

Bojan mängis vahemikus 1999–2006 Barcelona noortesüsteemis. Ta lõi noortetiimides kokku üle 900 värava. 2006–07 hooajal mängis ta Barcelona B-meeskonnaga. 17-aastaselt sõlmis ta Barcelona esimeeskonnaga lepingu.
16. septembril 2007 tegi ta mängus Osasunaga 17 aasta ja 19 päeva vanusena debüüdi Barcelona põhimeeskonnas . 20. oktoobril 2007 lõi ta Villarreali vastu oma klubi esimese värava. Barcelona meeskonnas mängis Bojan nelja hooaja jooksul 163 mängu ja lõi 41 väravat.

Hilisem karjäär

22. juulil 2011 liitus Bojan Krkić 12 miljoni euro eest AS Romaga. Ta mängis oma esimesel hooajal Serie A-s 33 mängu ja lõi 7 väravat.
29. augustil 2012 laenutati Bojan üheks hooajaks AC Milani.
Pärast taasliitumist Barcelonaga 2013. aastal, laenutas klubi ta Hollandisse Amsterdami Ajaxisse. Ajaxiga võitis ta 2013–14 hooajal Eredivisie'i.
22. juulil 2014 ostis Stoke City Bojani 1,8 miljoni euro eest. 2017. aastal laenutas Stoke City ta Saksamaa klubisse Mainz 05.

Koondisekarjäär

2006. aastal esindas Bojan Hispaania U17 jalgpallikoondist Euroopa meistrivõistlustel. Bojan lõi turniiril viis väravat. Meeskondlikult jäi koondis kolmandaks, alistades kolmanda koha mängus penaltitega Saksamaa.
Aasta pärast sai Bojan uue võimaluse end rahvusvahelisel areenil näidata, kui Hispaania U17 koondis võttis taas osa Euroopa meistrivõistlustest. Bojan lõi turniiril kaks väravat, millest üks tuli finaalis Inglismaa vastu.
Suve lõpus osales võistkond Noorte jalgpalli maailmameistrivõistlustel. Nad jõudsid finaali, kus kaotasid Nigeeriale. Bojan ei saanud kaartide tõttu finaalmängu mängida.
Kokku mängis ta U17 koondises 20 kohtumist ja lõi 16 väravat. Hispaania U21 koondises mängis ta 21 mängu ja lõi 4 väravat.
Hispaania jalgpallikoondist on ta esindanud ainult ühel korral.

Isiklikku

Bojan on 170 cm pikk. Ta ema nimi on Maria Lluisa Perez ja isa nimi Bojan Krkic seenior. Krkići isa on serblane, kes mängis 1980. aastatel Belgradi Crevna Zvezdas, ja ema Maria hispaanlane.
Iva Videnova

Iva Nikolova Videnova (bulgaaria keeles Ива Николова Виденова; sündinud 17. oktoobril 1987 Sofias) on bulgaaria maletaja, naiste suurmeister (2011). 
Videnova on kolmekordne Bulgaaria naiste malemeister (2012–2014). Ta mängis Bulgaaria võistkonna koosseisus kolmel naiste maleolümpial (2010–2014).
Ta sai FIDE-lt 2010. aastal  naiste rahvusvahelise meistri, 2011. aastal naiste suurmeistri ja 2015. aastal rahvusvahelise meistri nimetuse.
All Saints Church

All Saints Church (eesti keeles 'Kõikide Pühakute kirik') oli New Yorgi roomakatoliku piiskopkonna ajalooline kirik, mis asub Madison Avenue nurgal aadressil 47 East 129th Street. Harlemisse ehitatud kirik valmis aastatel 1883–1886 ja selle projekteeris arhitektibüroo Renwick, Aspinwall & Russell. Kirikukompleksi kuuluvad kihelkonnamaja (1886–89) ja kool (1902). 
2007. aasta jaanuaris määras New York City Mälestusmärkide Säilitamise Komisjon ehitise kaitsealuseks mälestusmärgiks (New York City Landmark).
8. mail 2015 liideti kogudus St. Charles Borromeo kogudusega.
Pan-Euroopa liikumine

Pan-Euroopa liikumine oli 1920. aastatel Richard Nikolaus von Coudenhove-Kalergi eestvedamisel alguse saanud liikumine, mille eesmärk oli saavutada üleüldine Euroopa riikide vaheline rahulik koostöö.
Coudenhove-Kalergi avaldas 1923. aastal raamatu "Paneuroopa Liit", mis ilmus 1929. aastal ka eesti keeles Kaarel Robert Pusta eessõnaga. 1923 oli ka Paneuroopa Liidu asutamisaasta. Liit asutati Viinis, 1926. aastal toimus seal ka esimene Paneuroopa kongress üle 2000 osalisega.
Eestis oli liikumise eestvedajaks Pusta, kes 1926. aastal tegi ebaõnnestunud katse asutada Paneuroopa Eesti Ühing. Ühingu asutamiseni jõuti alles 1929. aastal ja selle esimeheks sai Ants Piip.
Gaston Riou

Edmond Gaston Riou [edm'o(n) gast'o(n) ri'uu] (7. jaanuar 1883 Vernoux-en-Vivarais – 12. juuli 1958 Lablachère) oli Prantsusmaa kirjanik ja poliitik.
1937. aastal külastas ta Eestit.
Catalogue of Life

2014. aasta fikseeritud versioon

Catalogue of Life: 2014 Annual Checklist sisaldab 143 andmebaasi infot 1 578 063 liigi kohta.
Õismäe raamatukogu

Õismäe raamatukogu on Tallinna Keskraamatukogu haruraamatukogu, mis asus Tallinnas Haabersti linnaosas Väike-Õismäe asumis aadressil Järveotsa tee 23-39. Raamatukogu asutati 6. detsembril 1977.
Õismäe raamatukogu suleti koos Eesti Lasteraamatukogu Õismäe osakonnaga 1997. aastal ning nende kogude põhjal moodustati uus raamatukogu, mis sai nimeks Väike-Õismäe raamatukogu.
Kogutud teosed 1987–2002

"Kogutud teosed 1987–2002" on Eesti rokkansambli Ultima Thule 2002. aastal väljaantud kahest CDst koosnev kogumik.
Kogumik koosneb kahest CDst, kummalgi 19 lugu, ja voldikust. Elwood Muusik andis selle välja aastal 2002.

Voldik

Voldikus on bändi foto aastast 1987 ning liikmete (Tõnis Mägi, Riho Sibul, Slavka Kobrin, Silvi Vrait, Aare Põder, Raul Vaigla, Peeter Jõgioja, Jaak Ahelik, Kalle Vilpuu ja Toomas Rull) fotod (kõik mustvalged). Viimastel lehtedel on nimekiri sellest, kes mis loos mis pilli mängib.
Kujundanud Mari Kaljuste.